b"\n_START_ARTICLE_\nOlympia\n_START_PARAGRAPH_\nOlympia, poznata i kao L'Olympia ili Olympia Hall, poznata je koncertna dvorana smje\xc5\xa1tena na Bulevardu kapucina u Parizu. Uz njujor\xc5\xa1ki Carnegie Hall, londonski Royal Albert Hall i Sydneysku operu ubraja se me\xc4\x91u najpoznatije, najelitnije i najcjenjenije koncertne dvorane u svijetu. Otvorena je u svibnju 1888. godine te je kroz svoju povijest proslavila i ugostila brojna glazbena imena - \xc5\xa1ansonijerka Edith Piaf nastupala je u Olympiji izme\xc4\x91u 1955. i 1962. godine, nakon \xc4\x8dega brojni poznati glazbenici odr\xc5\xbeavaju koncerte - tako su Beatlesi osamnaest dana zaredom nastupali u dvorani, ponekad odr\xc5\xbeav\xc5\xa1i i do tri koncerta u danu po\xc4\x8detkom 1964., prije odlaska na ameri\xc4\x8dku turneju._NEWLINE_Koncerti Jacques Brela u Olympiji 1961. i 1964. stekli su legendarni status, dok se koncert Marlene Dietrich  1962. godine prenosio u\xc5\xbeivo putem radija i televizije. U dvorani su nastupali i Beach Boysi, Jimi Hendrix, Red Hot Chili Peppersi, Judy Garland, David Bowie, Tina Turner, Madonna, Arctic Monkeys, Billie Holiday, Tokio Hotel i brojni drugi._NEWLINE_Od hrvatskih glazbenika u Olympiji su nastupili Oliver Dragojevi\xc4\x87 i Tereza Kesovija._NEWLINE_Dvorana ima 2000 mjesta. Obnavljana je u \xc4\x8detiri navrata (1954., 1979., 1997. i 2001.) a s radom je prekidala tijekom Prvog svjetskog rata,  nakon Drugog svjetskog rata (1944.-1954.) i 1983. kada je bila zatvorena zbog bankrota."